《倚江上楼》
清代·姚燮

一鸟下远天，风止翮逾速。微命饱有资，适机谢群辱。

吾楼无杂林，山川照孤竹。凉日何沄沄，深江晚生缛。

空舟横岸阴，童来洗新犊。俯弄云影閒，人影自惊绿。

未识秋已深，犹唱采蘋曲。解兴不泥时，坦怀泯污俗。

愧吾废惰身，含生负晞沐。古隐难践希，委心向谁属？

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。